Na poschodí prednej časti budovy je reprezentačná zasadacia sieň, tzv. historická sála. V jej iluzívnych arkádach sú namaľované erby bývalej abovskej a turnianskej župy i niektorých z ich miest a obcí. V tejto zasadacej sieni sa 5. apríla
1945 uskutočnilo prvé zasadnutie vlády Národného frontu Čechov a Slovákov a bol tu vyhlásený Košický vládny program.
Pod správu Východoslovenskej galérie patrí okrem priestoru na Hlavnej ulici 27 aj výstavný priestor v budove na Alžbetinej ulici 22. Pôvodne barokový objekt zo začiatku 18. storočia bol na konci 19. storočia upravený v duchu pseudohistorického slohu a stojí na mieste pôvodných dvoch domov.